Amy Adams

Amy Lou Adams (s. 20. elokuuta 1974 Vicenza, Italia) on yhdys­valtalainen näyttelijä. Hänet on palkittu kahdesti Golden Globella, ja hän ollut myös kuudesti Oscar-ehdokkaana.
Lapsuus ja nuoruus.
Amy Lou Adamsilla on neljä veljeä ja kaksi siskoa. Perhe muutti Yhdys­valtoihin Castle Rockiin, Coloradoon Adamsin ollessa kahdeksan­vuotias. Adamsit kuuluivat mormonikirkkoon. Perhe kuitenkin erosi siitä vanhempien avio­eron myötä.
Nuorena Adams opiskeli balettia ja halusi alun perin ballerinaksi, mutta hänen taitonsa eivät kuitenkaan riittäneet. Tällöin hän siirtyi musiikki­teatterin pariin ja muutti Atlantaan äitinsä kanssa. Lukio­aikana Adamsilla diagnosoitiin ADHD. Adams työskenteli ravintola­ketju Hootersilla ennen läpi­murtoaan.
Ura.
Hän aloitti uransa esiintymällä teatteri­ravintoloissa ennen ensimmäistä elo­kuvaansa "Kuolettavan kaunis" vuonna 1999. Vierailtuaan monissa televisio­sarjoissa ja B-elo­kuvissa Adams sai Brenda Strongin roolin vuoden 2002 menestys­elo­kuvassa "Ota kiinni jos saat". Adamsin läpi­murto­rooli oli silti vasta vuoden 2005 elo­kuvassa "Junebug". Adamsin rooli­suoritus oli kriitikoiden ylistämä ja hän sai siitä 2006 ensimmäisen ehdokkuutensa parhaasta nais­sivu­osasta.
Vuonna 2007 Adams näytteli pääosaa Disneyn elo­kuvassa "Lumottu". Elokuva oli arvostelu- ja lippu­kassa­menestys ja Adams sai prinsessa Gisellen roolistaan Golden Globe -ehdokkuuden. Seuraavana vuonna Adams sai toisen Oscar- ja Golden Globe -ehdokkuutensa näyteltyään sisar Jamesiä elo­kuvassa "Doubt – Epäilys".
Vuonna 2009 hän näytteli Julie Powellia elo­kuvassa "Julie &amp; Julia". Adams sai Oscar- ja Golden Globe -ehdokkuuden vuoden 2010 elokuvasta "Taistelija". Neljännen Oscar- ja Golden Globe -ehdokkuutensa Adams sai elo­kuvasta "Mestari" vuonna 2012. Vuonna 2013 hän näytteli Lois Lanea elokuvassa "Man of Steel". Vuonna 2014 hänet palkittiin parhaan naispääosan Golden Globella elo­kuvasta "American Hustle". Hän sai roolistaan myös parhaan nais­pääosan Oscar -ehdokkuuden. Vuonna 2014 hän näytteli taiteilija Margaret Keanea elo­kuvassa "Big Eyes", josta hänet palkittiin parhaan nais­pääosan Golden Globella.
Vuonna 2016 Adams sai parhaan nais­pääosan Golden Globe -ehdokkuuden roolistaan tieteis­elo­kuvassa "Arrival" (2016). Vuonna 2017 Adams sai tähden Hollywood Walk of Famelle.
Yksityiselämä.
Adams kihlautui näyttelijä Darren Le Gallon kanssa 2008 kuuden vuoden seurustelun jälkeen. Hän tutustui Le Galloon näyttely­kurssilla vuonna 2001. Parilla on vuonna 2010 syntynyt tytär.
Filmografia.
Arvosteluja keräävän sivuston Rotten Tomatoesin ja lipputuloja seuraavan The Numbersin mukaan Adamsin kriitikoiden eniten ylistämiä ja kaupallisesti menestyneimpiä elokuvia ovat "Ota kiinni jos saat" (2002), "Junebug" (2005), "Lumottu" (2007), "Charlie Wilsonin sota" (2007), "Doubt – Epäilys" (2008), "Night at the Museum 2" (2009), "Julie &amp; Julia" (2009), "Taistelija" (2010), "The Muppets" (2011), "Mestari" (2012), "Man of Steel" (2013), "Her" (2013), "American Hustle" (2013), "Big Eyes" (2014), "" (2016), "Arrival" (2016), "Yön eläimet" (2016), "Justice League" (2017) ja "Vice – vallan oikeat kasvot" (2018).
Palkinnot ja ehdokkuudet.
Adams on saanut kuusi Oscar-ehdokkuutta: paras naissivuosa elokuvista "Junebug" (2005), "Doubt – Epäilys" (2008), "Taistelija" (2010), "Mestari" (2012) ja "Vice – vallan oikeat kasvot" (2018); sekä paras naispääosa elokuvasta "American Hustle" (2013). Hän on voittanut kaksi Golden Globe -palkintoa parhaasta naispääosasta komedia- tai musikaalielokuvassa, elokuvista "American Hustle" (2013) ja "Big Eyes" (2014).